過昭君村
作者：白居易
朝代：唐

paragraphs: 靈珠產無種，彩雲出無根。
亦如彼姝子，生此遐陋村。
至麗物難掩，遽選入君門。
獨美衆所嫉，終棄出塞垣。
唯此希代色，豈無一顧恩。
事排勢須去，不得由至尊。
白黑既可變，丹青何足論。
竟埋代北骨，不返巴東魂。
慘澹晚雲水，依稀舊鄉園。
妍姿化已久，但有村名存。
村中有遺老，指點爲我言。
不敢往者戒，恐貽來者冤。
至今村女面，燒灼成瘢痕。